《落帽亭金朋玉熊渭叟话别》
明代·区怀瑞

潭色净蒹葭，流云冷亭榭。九关虎豹秋，三峡鱼龙夜。

渚宫盛禾黍，海匮阴桑柘。云中烽燧惊，埤上戈矛暇。

千秋此落帽，八月先停驾。虚名抚今昔，朋酒空悲诧。

晷刻见风期，肝胆争倾泻。驰驱各自奋，撰述宁相亚。

君为息壤留，我返堆蓝下。何以赠素心，名山双不借。

作者简介：广东高明人，字启图。少有才，为辅臣赵志皋所重。天启七年举人，授当阳县知县。时县邑残破不堪，莅任后设义仓，兴学校，招集逃亡，民得稍安，有政声。后补平山令，告归。有《趋庭稿》、《游燕草》、《游滁草》等。